### Beslutningstema

Under dette punkt skal der tages endelig stilling til placering af affaldsøen ved [adresse], Tønder

### Historik

I forbindelse med udvidelse af området med nedgravede affaldsøer i [adresse], bad Teknik- og Miljøudvalget på mødet den 3. marts 2023 forvaltningen om at gå i dialog med Tønder Katteforening og andre interesserede parter om den endelige placering af affaldsø ved [adresse].

### Sagsfremstilling

Forvaltningen inviterede alle forventede brugere af affaldsøen ved [adresse] til at mødes på stedet den 16. marts kl. 16. Der mødte ca. 20 personer op. Forvaltningen havde markeret 2 forskellige placeringer af den nye affaldsø.

Løsning 1: Placering, hvor beholderne bliver placeret i 2 rækker i den østlige ende af arealet. (Bilag - forslag til placering af affaldsbeholdere)

Løsning 2: Placering, hvor beholderne bliver placeret i en række ud mod fortovet.

Ved mødet ville nogle gerne bevare området så urørt som muligt, og andre ville gerne have området renoveret. Der blev spurgt ind til, hvad der ville ske med hele området, og hvordan placeringerne skulle forstås.

Der var fortalere for begge placeringer, og der var nogen, der syntes, at det var lige meget om, det var den ene eller anden placering.

Ved mødet blev det fremført, at netop denne plet er en de få grønne pletter midt i byen, og at det er med til at skabe biodiversitet i byen. Der blev ved mødet sagt, at der er vilde orkideer på arealet, Forvaltningens vurdering er dog, at der er tale om vild ingefær, som vokser på området. (Bilag - billeder af området - nedgravede affaldsøer) (Bilag - Beskrivelse af vegetationen fra Natur)

Løsning 3: Under mødet kom der forslag om, at man kunne købe den tilstødende ubebyggede grund øst for arealet og placere beholderne der, så man ikke lavede indgreb i det bevoksede areal. (Bilag - brev fra ejer af nabogrund) (Bilag - Pris for køb af arealet)

Løsning 4: Ingen beslutning om placering af beholdere betyder, at de borgere, der skal benytte denne affaldsø vil være nødt til at anvende beholdere længere væk og samtidig vil der blive behov for ekstra tømninger af de omkringliggende affaldsøer.

Udvalget har fået forevist området den 28. marts 2023.

Forsyningen står for udgiften og arbejdet med placering af de nedgravede beholdere.

Løsning 1 og 2 opfylder kriterierne for placering af affaldsøen.

Løsning 3 vil indebære, at der skal optages forhandling med grundejeren og anvises finansiering. Løsning 3 vil medføre en forsinkelse af etableringen og medføre, at beboerne i en periode vil skulle aflevere affaldet i de andre affaldsøer.

Løsning 4 vil medføre, at borgerne i området vil skulle aflevere affald i andre affaldsøer.

### Økonomi

Ved løsning 3 skal Kommunen eller Tønder Forsyning erhverve grunden, hvorfor finansiering vil skulle anvises ved valg af denne løsning.

### Fagchefen for Teknik og Miljø indstiller

at udvalget beslutter, hvilken løsning der skal arbejdes videre med.

### Beslutning

Indstillingen godkendt, Løsning 1 ønskes.